1.ÚVOD

Vo viacročnom finančnom rámci (VFR) Únie na obdobie po roku 2020 sa musí stanoviť dlhodobý rozpočet pre oblasť azylu, riadenia migrácie, integrovaného riadenia hraníc (vrátane vybavenia na colné kontroly) a vnútornej bezpečnosti (vrátane boja proti terorizmu) a zároveň sa v ňom musí zabezpečiť, aby boli ambície Únie v týchto oblastiach podporené primeranými finančnými prostriedkami. To je jeden zo záverov Diskusného dokumentu o budúcnosti financií EÚ , ktorý bol podporený aj v rámci konzultácií so zainteresovanými stranami. Toto posúdenie vplyvu uvádza dôvody, o ktoré sa opierala Komisia pri príprave návrhov na zriadenie fondov EÚ pre uvedené oblasti.

2.VÝZVY

Migračná kríza z roku 2015 jasne preukázala, že členské štáty musia spolupracovať, aby dokázali účinne a v duchu solidarity reagovať na výzvy spojené s migráciou. Európska migračná agenda predstavovala v tomto zmysle komplexnú reakciu a jej presadzovanie a riadenie bude patriť v nasledujúcich rokoch medzi úlohy Únie. Podpora je potrebná na to, aby bolo možné zabezpečiť účinnú kontrolu vonkajších hraníc Únie, ako aj riadne fungovanie schengenského priestoru, a predchádzať tak neregulárnej migrácii a zároveň umožniť legitímne cestovanie. Podpora je potrebná aj na podporu colnej únie a colných orgánov, pokiaľ ide o kontrolu tovaru na vonkajších hraniciach Únie, a to v záujme ochrany finančných a hospodárskych záujmov Únie a jej členských štátov, zaistenia bezpečnosti a ochrany v rámci Únie či v záujme ochrany Únie pred nekalým a nezákonným obchodovaním pri súčasnom zjednodušení legálnej obchodnej činnosti. Bezpečnostné hrozby súvisiace s terorizmom, organizovanou trestnou činnosťou a počítačovou kriminalitou, z ktorých všetky majú cezhraničný rozmer, si vyžadujú komplexnú odpoveď, na čo poukázal aj Európsky program v oblasti bezpečnosti. Občania Európy očakávajú od EÚ a svojich národných vlád, že im zaručia bezpečnosť v rýchlo sa meniacom a neistom svete.

Rázna a štruktúrovaná reakcia EÚ na tieto výzvy si však vyžaduje finančnú podporu, ktorej cieľom je zabezpečiť pre Úniu čo najvyššiu pridanú hodnotu. Z vykonaných hodnotení vyplýva, že existujúce fondy sú síce účinné, vyžadujú si však určité zlepšenie: flexibilnejšiu a jednoduchšiu implementáciu, väčšiu koherenciu a súlad s inými príslušnými fondmi EÚ a komplexnejšie monitorovacie a hodnotiace systémy, ktoré sa vo väčšej miere orientujú na výsledky.

3.ŠTRUKTÚRA FONDOV A ICH CIELE

Tematickú oblasť migrácie, hraníc a bezpečnosti budú v budúcom rozpočte Únie pokrývať štyri nástroje v rámci troch fondov.

Fond pre azyl a migráciu (AMIF) bude prispievať k účinnému riadeniu migračných tokov prostredníctvom posilnenia spoločného európskeho azylového systému, podporovania legálnej migrácie do Európy a prispievania k účinnej integrácii štátnych príslušníkov tretích krajín v členských štátoch, pričom zároveň výrazne posilní politiky v oblasti návratu a readmisie do tretích krajín, ako aj solidaritu a rozdelenie zodpovednosti medzi členskými štátmi. Fond bude môcť podporovať akcie súvisiace s migráciou v tretích krajinách, a to v plnom súlade a pri plnej súčinnosti s vonkajšou činnosťou Únie.

Fond pre integrované riadenie hraníc (IBMF) bude pozostávať z dvoch zložiek, pričom každá z nich bude mať k dispozícii vlastné rozpočtové prostriedky. Zložka týkajúca sa riadenia hraníc a víz (BMVI) bude podporovať implementáciu európskeho integrovaného riadenia hraníc a spoločnej vízovej politiky, a to v záujme boja proti neregulárnej migrácii a v záujme umožnenia legitímneho cestovania. Zložka týkajúca sa vybavenia na colné kontroly (CCE) bude vďaka nákupu, údržbe a modernizácii relevantného, najmodernejšieho a spoľahlivého vybavenia na colné kontroly prispievať k vykonávaniu primeraných a rovnocenných colných kontrol.

Fond pre vnútornú bezpečnosť (ISF) bude prispievať k zaisťovaniu vysokej miery bezpečnosti v Únii prostredníctvom boja proti terorizmu a radikalizácii, organizovanej trestnej činnosti a počítačovej kriminalite, ako aj prostredníctvom poskytovania pomoci a ochrany obetiam trestných činov.

Súčinnosť s inými finančnými nástrojmi EÚ

Okrem súčinnosti medzi týmito štyrmi nástrojmi bude zabezpečená súčinnosť aj medzi AMIF a nástupcami európskych štrukturálnych a investičných fondov, a to v oblasti integrácie štátnych príslušníkov tretích krajín a budovania a údržby prijímacej infraštruktúry, ako aj s vonkajším nástrojom, ktorý bude klásť dôraz na migráciu. V tejto súvislosti bude potrebné dôkladne vyvážiť činnosti zamerané na riešenie základných príčin migrácie s podporou udržateľnej opätovnej integrácie v domovských krajinách.

V prípade BMVI a ISF bude zabezpečená súčinnosť s inými nástrojmi v oblasti námornej bezpečnosti a dozoru, výskumu v oblasti bezpečnosti, bezpečnosti infraštruktúry a verejných priestorov, kybernetickej bezpečnosti a predchádzania radikalizácii, ako aj s finančnými nástrojmi EÚ, ktoré podporujú vonkajší rozmer riadenia hraníc a bezpečnosti. Pokiaľ ide o CCE, súčinnosť bude zabezpečená najmä s programom Colníctvo.

4.MECHANIZMY IMPLEMENTÁCIE ZAMÝŠĽANÉHO FINANCOVANIA

AMIF, BMVI a ISF sa budú implementovať prevažne v rámci zdieľaného riadenia členských štátov a Komisie, aby sa zabezpečila podpora priorít Únie vo všetkých zúčastnených štátoch a umožnila predvídateľnosť pri financovaní. Tento druh riadenia bude dopĺňať priame a v obmedzenom rozsahu aj nepriame riadenie. CCE sa bude implementovať v rámci priameho riadenia, a to najmä vo forme grantov.

Vzhľadom na to, že v výzvy v oblasti migrácie a bezpečnosti sa neustále vyvíjajú, charakteristickým znakom týchto nových fondov bude ich flexibilita. Vďaka novým mechanizmom, ako je napr. tematický nástroj a preskúmanie v polovici obdobia (technická úprava a preskúmanie výkonnosti), bude možné prispôsobiť prideľovanie finančných prostriedkov zmenám v migračných tokoch, tlakom na hraniciach a bezpečnostným hrozbám a nasmerovať tak finančné prostriedky na priority Únie, ktoré majú najvyššiu pridanú hodnotu. Okrem toho sa zjednoduší riadenie fondov vďaka väčšiemu súladu s pravidlami, ktoré sa uplatňujú na priame a nepriame riadenie (jednotný súbor pravidiel).

5.AKO SA BUDE MONITOROVAŤ A HODNOTIŤ VÝKONNOSŤ?

Rámec na monitorovanie a hodnotenie sa zlepší, aby sa podporila včasná realizácia a aby sa zabezpečilo, že výsledky hodnotenia budú predstavovať účinné vstupné informácie pre prípadnú budúcu revíziu politických intervencií. To sa dosiahne vďaka lepším ukazovateľom a užšej spolupráci s príslušnými partnermi, ako aj vďaka mechanizmu, ktorý stimuluje k lepšej výkonnosti.